Podlitiek oor Geloftedag: Ons eie erfenis en die plek van die Afrikaner in AfrikaPlakket by die Bloedrivier-monument met Die Gelofte daarop. Foto: Renier Maritz/Af.wikipedia.org Opgestel deur die Podlitiek-span “Mijne broeders en medegenoten, hier staan wij tans op een ogenblik voor een heilige God van hemel en aarde om een belofte aan Hem te beloven, als Hij met Zijn bescherming met ons zal wezen, en ons vijand in onze handen sal geven, dat wij hem oorwinnen, dat wij die dag en datum elke jaar als een verjaardag en een dankdag zoals een Sabbat in Zijn eer sal doorbrengen en dat wij een tempel tot Zijn eer stichten sal, waar het Hem sou behagen en dat wij het ook aan onze kinderen zal zeggen, dat zij met ons er in moeten delen, tot gedachtenis ook voor onze opkomende geslachten, want de eer van Zijn Naam zal daardoor verheerlikt worden, dat de roem en eer van overwinning aan Hem sal worden gegeven. Amen.” In hul derde spesiale episode bespreek die Podlitiek-span Geloftedag, of is dit nou Versoeningsdag, of is dit nou Dingaansdag? Op 16 Desember 1838, presies 180 jaar gelede, het 470 Voortrekkers ŉ oorwinning behaal oor bykans 10 000 Zoeloe-soldate. Hoewel berigte verskil, word die syfer van 3 000 gesneuwelde Zoeloes deur baie historici aanvaar, met slegs een ligte besering, aan die leier, Andries Pretorius, aan die Voortrekkers se kant. Hoe presies moet ons hierdie veldslag beskou? Was dit gewoon goeie Europese wapens wat assegaaie en leerskilde getroef het? Was dit ŉ natuurwonderwerk, of ŉ natuurramp? Was dit, soos wat Pretorius en sy medestryders geglo het, ŉ geloofswonderwerk, gegee uit die hand van die Allerhoogste? Die paneel bespreek hierdie drie opsies, met spesifieke fokus op ŉ wêreld wat dikwels meer en meer sekulêr word. Hulle gaan dan verder en kyk na die viering van hierdie dag. Is dit eties reg en aanvaarbaar vir een volk om ŉ dag te vier wat ŉ ander volk se val gedenk – as ons sou saamstem dat Geloftedag dit doen? Paul voer aan dat om Geloftedag te vier nie ŉ vernedering van enige ander Suid-Afrikaanse volk is nie, maar ŉ viering van ŉ geloofswonder. Laastens delf die paneel so ŉ bietjie in hul eie persepsies oor die rol van die Afrikaner in Suid-Afrika, en in Afrika. Hierdie episode is bedoel om die luisteraar te laat dink, te laat saamstem, of te laat verskil. Luister gerus na hierdie spesiale Geloftedag-episode van Podlitiek!